**DIREKTOR – NACRT GOVORA ZA KICK-OFF MEETING**

Uvažena ekscelencijo gospodine Orav, uvažena ekscelencijo gospodine Fuertez Suarez, uvaženi Ministre, uvaženi gospodine Flores, uvažena g-đo Polo, poštovane kolege i saradnici, poštovani predstavnici medija,

U ime Poreske uprave želim da zahvalim što ste se odazvali pozivu za učešće na ovom za znas važnom događaju, kojim ćemo obilježiti početak prvog twinning projekta koji se realizuje u našoj instituciji.

Poznato je strateško opredjeljenje naše države ka EU integracijama, te nastojanje da svoje administrativne kapacitete, odnosno sistem državne uprave, razvija u skladu sa standardima i najboljom međunarodnom praksom, te da u najskorijem roku ispuni sve zahtjeve definisane od strane međunarodne zajednice i pristupi i dalje najprosperitetnijoj organizaciji na evropskom tlu – Evropskoj uniji.

Poreska uprava, kao jedna od institucija u državnom aparatu, sve svoje aktivnosti usklađuje sa navedenim strateškim ciljem i nastoji da i sama u predviđenom roku realizuje zahtjeve koji su definisani u Pregovaračkom poglavlju 16 posvećenom oblasti oporezivanja. Zbog toga smo u prethodnom periodu započeli sveobuhvatnu reformu Poreske uprave, koja podrazumijeva organizacione, kadrovske i proceduralne izmjene, a sve radi izgradnje istitucije koja će moći da odgovori na izazove u uspostavljanju poreske discipline u izmijenjenim uslovima poslovanja, a da istovremeno bude servis za poreske obveznike, sa visokim stepenom proaktivnog djelovanja.

Na tom zadataku najvrednija je podrška međunarodnih eksperata za fiskalna pitanja zbog čega već duži niz godina blisko sarađujemo sa Međunarodnim monetarnim fondom, Svjetskom bankom i naravno Evropskom komisijom, koja preko svojeg direktorata DG TAXUD-a prati i usmjera naš dalji razvoj.

Zbog toga je projekat koji danas najavljujemo od neprocjenjivog značaja za nas, a posebno cijenimo činjenicu da će nam tokom osamnaestomjesečne realizacije istog saradnici i direktni sagovornici biti kolege iz Španije, koja ima jednu od najmoćnijih poreskih administracija u Evropi, u kojoj se sprovode visokoautomatizovani procesi i koja ima dugogodišnje iskustvo u primjeni pravne tekovine EU.

Naročito je značajno što će se kroz ovaj projekat postaviti temelj za sisteme čije je postojanje neophodno u Poreskoj upravi i Upravi carina od momenta pristupanja Uniji, radi uspostavljanja međupovezanosti i međuoperativnosti, odnosno automatske razmjene informacija, koju administracija EU koristi u cilju praćenja poslovanja poreskih obveznika na jedinstvenom tržištu, te detekcije i sankcionisanja poreskih prevara na nivou EU.

Aktivnosti predviđene projektom usklađene su sa Poslovnom strategijom Poreske uprave, kao i svim strateškim dokumentima Vlade Crne Gore u oblasti javnih finansija, a imajući u vidu ulogu naše institucije u sistemu upravljanja javnim finansijama i naplati budžetskih prihoda.

Moram istaći da će efekti ovog projekta biti blisko povezani sa projektom Svjetske banke čija implementacija će početi uskoro, imajući u vidu da će se kroz ovaj projekat još jasnije izdefinisati potrebe vezane za integrisani informacioni sistem i modernizaciju poslovnih procesa u Poreskoj upravi, koji će biti obuhvaćeni projektom „Reforma poreske administracije u Crnoj Gori“.

Očekujemo da ćemo tokom realizacije projekta u najvećoj mjeri uskladiti pravni okvir u oblasti oporezivanja, a da će Poreska uprava svoje kapaciteta ojačati kako bi spremno dočekala zaključivanje pregovaračkog postupka, pri čemu će Ministarstvo finansija i Poreska uprava, kao i do sada, posebne napore ulagati da sa implementacijom projekta i promjenama koje će isti donijeti upoznaju poreske obveznike i građane Crne Gore. Zbog toga ćemo blisko sarađivati sa asocijacijama poreskih obveznika i strukovnim udruženjima kao vrijednim kontaktnim tačkama za saradnju sa poreskim obveznicima, kao i sa medijima, koji u kontinuitetu prate naš rad i koji će na taj način dati doprinos uspjehu projekta, a samim tim i pripremi kapaciteta u ovoj oblasti za pristupanje Evropskoj uniji.

Za kraj, svjestan ozbiljnosti zadataka koje ovaj projekat nosi, ali s punim povjerenjem kako u službenike crnogorske administracije, tako i u eksperte Poreske uprave Španije, očekujem da ćemo svi zajedno dati maksimalni doprinos, kako bismo ostvarili zacrtane ciljeve i nakon 18 mjeseci sa ponosom podijelili rezultate projekta.

Hvala.